
A hizlalás utolsó szakaszában alkalmazott olajkiegészítések hatása a hízósertések fontosabb teljesítménymutatóira és vágottárujának minőségére.

A dolgozat célkitűzése az volt, hogy gyakorlati eredményekkel alátámasztva igazolja, hogy a hagyományos sertéshúshoz képest, miért tekinthetjük a sertéshúst is funkcionális élelmiszernek a jövőben, meghatározott előállítás során.
A dolgozat tárgyát képező kísérletben a befejező sertések (70-105 kg élősúly között) takarmányát egészítettük ki n-6 (napraforgóolaj), n-3 (kísérleti 1) és n-3+CLA (c9,t11-C18:2; t10,c12-C18:2) zsírsavforrásokat tartalmazó kiegészítőkkel. Ezen kívül a kontroll és a kísérleti tápokban (kísérleti 1 és 2) emeltebb szintű (egységesen 150 mg/takarmány kg) E-vitamin (alfa-tokoferol-acetát) kiegészítést biztosítottunk. Értékeltük az alkalmazott zsírsavforrások hatását a hízósertések teljesítmény- és vágási mutatóira, továbbá a sertéshús táplálóanyag tartalmára, zsírsavösszetételére, eltarthatóságára és organoleptikus tulajdonságaira.
Az elvégzett kísérletek eredményei alapján elmondható, hogy az alkalmazott n-3 zsírsavtartalmú olajforrások önállóan és CLA-val kombinálva (kísérleti 1és 2) történő kiegészítésének nincs hatása a sertések súlygyarapodására a hízlalás utolsó fázisában. A n-3 zsírsavtartalmú olaj, valamint a CLA kiegészítés (kísérleti 1 és 2) nem befolyásolta szignifikáns (P<0,05) mértékben a vizsgált szövetminták táplálóanyag összetételét (szárazanyag, fehérje-, zsír- és hamutartalom), azonban szignifikáns mértékben növelte a vizsgált értékes húsrészek (karaj, comb) n-3 zsírsavtartalmát (linolénsav, EPA, DPA, DHA), miközben az n-6/n-3 zsírsavarány jelentősen szűkült. A n-3 zsírsavtartalmú olaj kiegészítés önállóan (kísérleti 1) kismértékben, de nem szignifikánsan rontotta a vizsgált comb és karajminták esetében az illatot és az ízt, ugyanakkor nem befolyásolta negatívan a vágást követően, illetve a 6. héten mért MDA-értéket. A kombinált n-3 és CLA kiegészítés (kísérleti 2 kezelés) hatására kedvezőbb eredményeket értünk el az elvégzett organoleptikus és eltarthatósági vizsgálatokban, mint az n-3 olajforrások önálló (kísérleti 1) alkalmazásakor.
A kísérletek eredményei alapján egyértelműen javasolható a termék nagyüzemi körülmények közötti további vizsgálata. Eredményeink alapján úgy tűnik, hogy elegendő a hizlalás befejező szakaszában alkalmazni a n-3 zsírsavtartalmú olajforrásokat, valamint a CLA-kiegészítést, illetve az emeltebb E-vitamin-kiegészítést, ami nagymértékben csökkentheti a ráfordított költségek mértékét.



